Rareș Bogdan, lăudat de președintele PPE, Manfred Weber
În cadrul congresului desfășurat la București, președintele Partidului Popular European, Manfred Weber, l-a lăudat pe europarlamentarul român Rareș Bogdan pentru angajamentul său ferm în apărarea intereselor României în Parlamentul European.
Într-o conferință de presă alături de președintele PNL, Nicolae Ciucă, Weber a evidențiat contribuția semnificativă a lui Rareș Bogdan la nivel european, menționând că acesta este liderul delegației României în Parlamentul European și că este recunoscut pentru intervențiile sale hotărâte în sprijinul intereselor naționale românești.
"Aș vrea să subliniez că pentru alegerile europarlamentare, PNL are o listă puternică de candidați. Vreau să-l menționez pe Rareș Bogdan, care este și liderul delegației României din Parlamentul European. Când interesele României sunt afectate, el ridică mâna și apără interesele României", a declarat Weber, subliniind importanța prezenței și implicării lui Bogdan în Parlamentul European.
Totodată, pe lângă Rareș Bogdan, șeful PPE a adăugat cuvinte de apreciere și pentru Siegfried Mureșan, vice-președintele PPE și vice-președintele grupului PPE, evidențiind rolul său esențial în elaborarea Planului Național de Redresare și Reziliență (PNRR) al României.
"Aș vrea să-l menționez și pe Siegfried Mureșan, vice-președinte al PPE și vice-președinte al grupului PPE, care a fost raportorul principal al PNRR-ului României. A reușit să aducă 50 de miliarde de euro pentru România. Este și el un lider de top al PNL la nivel european", a adăugat Weber.
Congresul PPE are loc la București în perioada 6-7 martie
Amintim că, în perioada 6-7 martie 2024 are loc, la Bucureşti, Congresul Partidului Popular European (PPE). La eveniment vor participa toţi şefii de state şi de guverne şi preşedinţii de partide din partea PPE, alături de preşedinta Comisiei Europene, Ursula von der Leyen, preşedinta Parlamentului European, Roberta Metsola, şi toţi comisarii europeni care fac parte din familia politică a PPE.
Cele două sesiuni plenare ale Congresului, desfăşurate în zilele de 6 şi 7 martie, vor fi precedate, la 5 martie, de o şedinţă a Preşedinţiei PPE şi o şedinţă a Adunării Politice a PPE, la Crowne Plaza.
Delegaţia României în cadrul PPE cuprinde 14 membri, conduşi de europarlamentarul PNL, Rareș Bogdan.
Programul Congresului PPE va cuprinde pregătirile şi strategia pentru alegerile pentru Parlamentul European. Reuniunea de la Bucureşti este găzduită de Partidul Naţional Liberal, în parteneriat cu Partidul Popular European.
Formaţiunile politice din România care sunt afiliate grupului PPE sunt PNL, PMP şi UDMR.